**Всеки избор започва с една малка крачка, нека я направим заедно!**

На 14 февруари, ПГИТ ,,Алеко Константинов” отвори врати за Ден на професионалните умения. Така училището постави началото на популяризирането на новите специалности от План – прием 2020/2021 учебна година. Ученици от основните училища в града и региона имаха възможност да наблюдават живота на възпитаниците на гимназията, да се докоснат до богатата професионална дейност, просторната материална база и да усетят резултатите от плодотворното сътрудничество между учители и ученици.  
 Росица Пиронкова и Миглена Топчиева от 11б клас, Исмие Арнаудова и Мериам Раданова от 9б клас приветстваха гостите с ,,Добре дошли!” и представиха посрещане, регистрация и настаняване на гост с предварителна резервация като демонстрираха знанията и уменията, необходими за професията ,,Администратор в хотелиерството”.  
 Сериозна беше подготовката на участниците и техните учители по професионално обучение. В учебните работилници учениците от спец. ,,Производство на кулинарни изделия и напитки”, ,,Производство на хляб и хлебни изделия” под ръководството на учителите: Сийка Цопанова, Елена Узунова, Камен Шолев, Валентина Сейменова и Добринка Баханова демонстрираха способностите си да приготвят салати, мусове, сосове, гарнитури, мъфини и да сервират приготвените кулинарни изкушения. Те споделиха с гостите на гимназията постиженията и преживяванията си, свързани с проектните дейности, участията в регионални и национални състезания.

Учениците Владимир Трендафилов, Мария Гончева, Стефка Марова, Нели Рабчина , Илия Лулин – 12е клас, Сибил Пиронкова, Ивана Марова – 8а клас, обучавани в специалност ,,Бизнес администрация" с преподаватели Ивета Живкова и Магдалена Бизева, представиха ролева игра "Работа в учебно – тренировъчна фирма", в която демонстрираха пред гостите своите умения да се справят с предизвикателствата на предприемачеството и да развиват успешен бизнес.

Виктория Андреева/12д клас/ и Мануела Мукова/9г клас/ с преподавател Ваня Грънчарова презентираха най – новата специалност,,Извършване на термални процедури в балнеолечебни и други възстановителни центрове” като разказваха подробно за това, че новите балнеологични и възстановителни центрове, както и модерните хотели имат нужда от качествени специалисти, които ще изберат от възпитаниците на Професионалната ни гимназия и обучаващите се по професия ,,Изпълнител на термални процедури” ще осъществяват учебната си практика в реална работна среда в хотелите и центровете за отдих и рехабилитация в града. Завършилите новата професия могат да работят като: водолечител, луголечител, калолечител, парафинист и други длъжности от област терапия и рехабилитация във всички СПА и уелнес хотели, балнеоложки и възстановителни центрове в страната и чужбина.

В деня на отворените врати акцентът бе и върху възможностите пред младите хора за обучение и кариера, които дава професионалното образование.

Благодарности и за момичетата и момчетата от 10б клас, екскурзоводите, благодарение на които коридорите оживяха и заговориха за ученическите истории, празници, успехи, за красивото и доброто, за магичната реалност – училищен живот.

Разнообразните прояви на този ден, който се превърна в празник за посетителите, учениците и учителите, позволи на участниците да се включат в различните дейности и да се уверят, че в училище е важно, както да се учи задълбочено, така и да се разкриват и развиват интересите, уменията и възможностите им.  
  
 За всички остана посланието, че успехът на едно училище минава през сърцата на учениците…